Væl av fólki varð samlað Niðri í Túni til tiltakið. Norðljómur setti dám á tiltakið við at spæla nakrar jólasangir, borgarstjórin, Heðin Zachariasen, segði nøkur orð, og so komu jólamenninir sjálvandi og býttu út pakkar. Ikki bara børnini, men eisini fleiri vaksin vórðu leskað við pakka frá jólamonnunum. Tá tiltakið Niðri í Túni var liðugt, varð bjóðað til kaffi, rís'a'la'mande og karamellur í bygdarhúsinum, sum Gjáargarður stóð fyri. Alt í alt eitt stak hugnaligt kvøld við nógvum og glaðum fólkum. Í kvøld høvdu gjáarfólk, ið vóru savnaði til vikuliga hugnakvøldið í bygdarhúsinum, vitjan av bónda, sum greiddi frá um ull. Tað var Dorthea Joensen, bóndi á Signabø, og sum eisini arbeiðir á Búnaðarstovuni, sum greiddi frá um eina ráðstevnu, sum hon hevði verið til í Íslandi. Talan var um eina ráðstevnu um gangnýtslu av ull, har vitjað var ymsastaðni í Íslandi, samstundis sum fleiri fyrilestrar høvdu verið um, hvussu onnur gera gangn burtur úr ull. Á ráðstevnuni høvdu verið fólk úr Íslandi, Noreg, Føroyum, Grønlandi, Hetlandi, Kanada, Týsklandi, Isle of Man og aðra staðni, og hvør hevði í sínum lagi greitt frá, hvussu tey fingu nakað burtur úr ullini. Nógv áhugavert var at hoyra, og kanska kunnu vit í Føroyum eisini í framtíðini vinna okkum nakað burtur úr hesum tilfeingi, sum í dag í størsta mun verður brent ella koyrt burtur. Líknandi ráðstevna verður í Føroyum komandi ár, og tá ber til hjá fólki at fara at lurta. Vanligu hugnakvøldini, sum plaga at vera hvørt mánakvøld vetrarhálvuna, eru sjálvandi eisini í ár. Byrjað var fyrst í november, og hildið verður á til síðst í mars mánað komandi ár, tá summarsteðgur verður. Í kvøld vitjaðu umboð fyri Sunda kommunu, sum nýttu høvi at takka gjáarfólki fyri sítt íkast, nú Gjáar bygd hevði luttikið í kappingini um norðurlendsku umhvørvis- og mentunarheiðurslønina. Kommunan bjóðaði kaku afturvið kaffi, og Heðin Zachariasen, borgarstjóri, handaði eina mynd av bygdarfólkunum, sum bleiv tikin í summar í samband við kappingina. Elsta gjáarfólkið í bygdarhúsinum í kvøld, Ebba Joensen, tók ímóti myndini fyri bygdarfólkið.